PTTEP เด้ง 2% รับราคา “น้ำมันดิบ” ฟื้น ลุ้น “โอเปกพลัส” ส่อลดกำลังผลิต 1 ล้านบาร์เรล
PTTEP เด้ง 2% โบรกแนะ “ซื้อ” ราคาเป้าหมาย 170 บ. รับราคาน้ำมันดิบฟื้น จับตากลุ่ม “โอเปกพลัส” หั่นกำลังผลิตน้ำมัน 1 ล้านบาร์เรล เพื่อพยุงราคาน้ำมันในตลาดโลก
PTTEP เด้ง 2% โบรกแนะ “ซื้อ” ราคาเป้าหมาย 170 บ. รับราคาน้ำมันดิบฟื้น จับตากลุ่ม “โอเปกพลัส” หั่นกำลังผลิตน้ำมัน 1 ล้านบาร์เรล เพื่อพยุงราคาน้ำมันในตลาดโลก
3 ต.ค. 2565

ผู้สื่อข่าวรายงานว่า วันนี้ (3 ต.ค.65) ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 11:42 น. อยู่ที่ระดับ 164.50 บาท บวก 4.00 บาท หรือ 2.49% สูงสุดที่ระดับ 165.50 บาท ต่ำสุดที่ระดับ 162.00 บาท ด้วยมูลค่าการซื้อขาย 2.17 พันล้านบาท

โดยราคาหุ้น PTTEP ดีดกลับไปในทิศทางตามสัญญาน้ำมันดิบเวสต์เท็กซัส (WTI) ส่งมอบเดือนพ.ย. พุ่งขึ้น 2.59 ดอลลาร์ หรือ 3.26% แตะที่ระดับ 82.08 ดอลลาร์/บาร์เรล ซึ่งได้รับแรงหนุนจากการคาดการณ์ที่ว่ากลุ่มประเทศผู้ส่งออกน้ำมันและพันธมิตร หรือ โอเปกพลัส อาจจะปรับลดกำลังการผลิตน้ำมันมากถึง 1 ล้านบาร์เรลต่อวันในการประชุมวันพุธนี้
ทั้งนี้ กลุ่มโอเปกพลัสจะจัดประชุมในวันพุธที่ 5 ต.ค.65 ที่กรุงเวียนนา ประเทศออสเตรีย ขณะที่สำนักข่าวรอยเตอร์รายงานโดยอ้างแหล่งข่าวว่า กลุ่มโอเปกพลัสซึ่งรวมถึงรัสเซีย มีแนวโน้มที่จะปรับลดปริมาณการผลิตน้ำมันลง 500,000 บาร์เรลถึง 1 ล้านบาร์เรลต่อวัน เพื่อพยุงตลาดน้ำมัน
นอกจากนี้แหล่งข่าวยังระบุด้วยว่า รัสเซียอาจเสนอให้โอเปกพลัสปรับลดการผลิตน้ำมันลงถึง 1 ล้านบาร์เรลต่อวัน
ส่วนก่อนหน้านี้การประชุมโอเปกพลัสครั้งหลังสุดเมื่อวันที่ 6 ก.ย.65 ที่ผ่านมานั้น ที่ประชุมมีมติปรับลดกำลังการผลิต 100,000 บาร์เรล/วันสำหรับเดือนต.ค. ซึ่งเป็นการปรับลดกำลังการผลิตครั้งแรกในรอบกว่า 1 ปีเพื่อพยุงราคาน้ำมันในตลาดโลก
ด้าน บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์ ประเมินว่า PTTEP และกลุ่มโรงกลั่นจะได้รับอานิสงส์จากการที่คาดการณ์ว่าราคาน้ำมันดิบอาจจะมีการฟื้นตัวขึ้นระยะสั้นหลังปรับลดลงมาแรง 15% ในเดือนก.ย. จากความกังวลเศรษฐกิจโลกถดถอยจะส่งผลกระทบต่อความต้องการใช้น้ำมัน และค่าเงินดอลลาร์แข็งค่าขึ้นมากสุดในรอบ 20 ปี
อย่างไรก็ตามค่าเงินดอลลาร์เริ่มกลับมาอ่อนค่าลง 2-3 วันติดต่อกัน ซึ่งมีผลบวกกับการประชุมกลุ่มโอเปกพลัสในวันที่ 5 ต.ค.65 อาจมีการเก็งกำไรว่ากลุ่มโอเปกพลัสจะลดกำลังการผลิตน้ำมันลง 5 แสน – 1 ล้านบาร์เรล/วัน เพื่อพยุงราคาน้ำมันได้ โดยให้ราคาเป้าหมายของ PTTEP อยู่ที่ 170 บาท